Vissenbjerg/Odense: Der er faldet dom i sagen om hærværk i Vissenbjerg Kirke. To unge mænd gik 1. januar 2019 ind i kirken, hvor den ene, en 17-årig, hoppede op på alteret og jonglerede med alterlys, mens hans 18-årige kammerat filmede det. Begge er ved Retten i Odense blevet idømt 10 dagbøder á 300 kroner hver.

Anklager Maria Fanø-Fredeløkke foreslog under retssagen, at drengene skulle idømmes betinget fængsel for hærværket. Hun er dog tilfreds med dommen.

- Man kan diskutere, hvad der er den største straf. At de får 10-20 dages betinget fængsel, som udløber efter et år, og som de ikke mærker noget til. Eller en økonomisk sanktion, som de faktisk mærker. For anklagemyndigheden er det vigtigste, at der er en straf, at de unge mænd forhåbentlig kan mærke den, og at de aldrig nogensinde gør den slags igen.

- Fordi den sag handler jo ikke så meget om den situation, der opstår, hvor de i et øjebliks kådhed begår noget kriminelt. Det handler mere om respekt for kirken og for kirkerummet, fastslår anklageren.

De to dømte var i selskab med en tredje gerningsmand, da de begik hærværket, men han er under den kriminelle lavalder og hans sag bliver derfor behandlet særskilt.